CELEX: 42018X1593
Language: lt
Date: 1540512000000
Title: Jungtinių Tautų Europos ekonomikos komisijos (JT EEK) taisyklė Nr. 141 „Suvienodintos transporto priemonių patvirtinimo, atsižvelgiant į jų padangų oro slėgio stebėjimo sistemas (TPMS), nuostatos“ [2018/1593]

26.10.2018   
               
               
                  LT
               
               
                  Europos Sąjungos oficialusis leidinys
               
               
                  L 269/36
               
            
         Pagal tarptautinę viešąją teisę juridinę galią turi tik JT EEK tekstų originalai. Šios taisyklės statusas ir įsigaliojimo data turėtų būti tikrinami pagal paskutinę statusą nurodančio JT EEK dokumento TRANS/WP.29/343 versiją, kurią galima rasti
         http://www.unece.org/trans/main/wp29/wp29wgs/wp29gen/wp29fdocstts.html
         Jungtinių Tautų Europos ekonomikos komisijos (JT EEK) taisyklė Nr. 141 „Suvienodintos transporto priemonių patvirtinimo, atsižvelgiant į jų padangų oro slėgio stebėjimo sistemas (TPMS), nuostatos“ [2018/1593]
         Įsigaliojimo data – 2017 m. sausio 22 d.
         TURINYS
         TAISYKLĖ
         
                     1.
                  
                  Taikymo sritis
                  
               
                     2.
                  
                  Apibrėžtys
                  
               
                     3.
                  
                  Patvirtinimo paraiška
                  
               
                     4.
                  
                  Patvirtinimas
                  
               
                     5.
                  
                  Specifikacijos ir bandymai
                  
               
                     6.
                  
                  Papildoma informacija
                  
               
                     7.
                  
                  Transporto priemonių tipo pakeitimai ir patvirtinto tipo išplėtimas
                  
               
                     8.
                  
                  Gamybos atitiktis
                  
               
                     9.
                  
                  Sankcijos už gamybos neatitiktį
                  
               
                     10.
                  
                  Visiškas gamybos nutraukimas
                  
               
                     11.
                  
                  Už patvirtinimo bandymus atsakingų techninių tarnybų ir tipo patvirtinimo institucijų pavadinimai bei adresai
                  
               PRIEDAI
         
                     1.
                  
                  Pranešimas
                  
               
                     2.
                  
                  Patvirtinimo ženklų išdėstymas
                  
               
                     3.
                  
                  Padangų oro slėgio stebėsenos sistemų (TPMS) bandymų reikalavimai
                  
               1.   TAIKYMO SRITIS
         Ši taisyklė taikoma patvirtinant M1 kategorijos transporto priemones, kurių masė ne didesnė kaip 3 500 kg, ir N1 (1) kategorijos transporto priemones, kai transporto priemonėse sumontuota padangų oro slėgio stebėjimo sistema, išskyrus transporto priemones, kuriose sumontuoti sudvejinti ratai ant ašies.
         2.   APIBRĖŽTYS
         Šioje taisyklėje:
         2.1.   transporto priemonės patvirtinimas– transporto priemonės tipo patvirtinimas, atsižvelgiant į jos padangų oro slėgio stebėjimo sistemą;
         2.2.   transporto priemonės tipas– transporto priemonės, kurių nesiskiria šios esminės savybės:
         
                     a)
                  
                  
                     gamintojo prekės pavadinimas arba ženklas;
                  
               
                     b)
                  
                  
                     transporto priemonės elementai, kurie daro reikšmingą poveikį padangų oro slėgio stebėjimo sistemos veikimui;
                  
               
                     c)
                  
                  
                     padangų oro slėgio stebėjimo sistemos konstrukcija;
                  
               2.3.   ratas– baigtas komplektuoti ratas, sudarytas iš ratlankio ir rato disko;
         2.4.   padanga– pneumatinė padanga, t. y. sustiprintas lankstus apgaubas, kuriame yra ištisinė iš esmės toroido formos uždara kamera, pripildyta dujų (paprastai oro) arba dujų ir skysčio, arba kuris kartu su ratu, ant kurio sumontuotas, sudaro tokią kamerą, kuri paprastai skirta naudoti iš vidaus veikiant aukštesniu nei atmosferos slėgiu;
         2.5.   didžiausia masė– didžiausia transporto priemonės masė, kurią gamintojas nurodo kaip techniškai leidžiamą (ši masė gali būti didesnė už nacionalinės administracijos nustatytą „didžiausią leidžiamą masę“);
         2.6.   didžiausia ašies apkrova– didžiausia gamintojo nurodyta bendros vertikaliosios jėgos, veikiančios tarp vienos ašies padangų ar vikšrų ir žemės sąlyčio paviršių, kurią sukelia tos ašies laikoma transporto priemonės masės dalis, vertė; ši apkrova gali būti didesnė už nacionalinės administracijos nustatytą „leidžiamą ašies apkrovą“. Ašių apkrovų suma gali būti didesnė už bendros transporto priemonės masės vertę;
         2.7.   padangų oro slėgio stebėjimo sistema (TPMS)– transporto priemonėje įrengta sistema, galinti atlikti padangų pripūtimo slėgio arba jo kitimo per laiką įvertinimo ir atitinkamos informacijos perdavimo naudotojui transporto priemonei važiuojant funkciją;
         2.8.   šaltų padangų pripūtimo slėgis– oro slėgis padangoje aplinkos temperatūroje, kai slėgis dėl padangos naudojimo nė kiek nepadidėjęs;
         2.9.   rekomenduojamas šaltų padangų pripūtimo slėgis (Prec)– transporto priemonės gamintojo rekomenduojamas kiekvienoje padėtyje naudojamos padangos slėgis numatytomis konkrečios transporto priemonės eksploatavimo sąlygomis (pvz., greičio ir apkrovos), nurodytas vardinių duomenų plokštelėje ir (arba) naudojimo vadove;
         2.10.   eksploatacinis darbinis slėgis (Pwarm)– bet kurioje padėtyje esančios šaltos padangos pripūtimo slėgio padidėjimas, kurį eksploatuojant transporto priemonę sukelia temperatūros poveikis;
         2.11.   bandomasis slėgis (Ptest)– atsižvelgiant į kiekvieną padėtį, kurioje naudojama padanga, parinktos (-ų) padangos (-ų) faktinis slėgis išleidus orą per bandymo procedūrą.
         3.   PATVIRTINIMO PARAIŠKA
         3.1.   Paraišką dėl transporto priemonės tipo patvirtinimo, atsižvelgiant į padangų oro slėgio stebėjimo sistemą, pateikia transporto priemonės gamintojas arba jo tinkamai įgaliotas atstovas.
         3.2.   Kartu su ja trimis egzemplioriais pateikiamas transporto priemonių tipo aprašas atsižvelgiant į šios taisyklės 1 priede nurodytus elementus.
         3.3.   Tipo patvirtinimo institucijai arba techninei tarnybai, atsakingai už patvirtinimo bandymus, pateikiama patvirtintiną transporto priemonės tipą atitinkanti transporto priemonė.
         3.4.   Prieš patvirtindama tipą, tipo patvirtinimo institucija patikrina, ar tinkamai taikomos veiksmingos gamybos atitikties kontrolės užtikrinimo priemonės.
         4.   PATVIRTINIMAS
         4.1.   Jei pagal šią taisyklę patvirtinti pateikta transporto priemonė atitinka visus 5 dalies reikalavimus, transporto priemonės tipas patvirtinamas.
         4.2.   Kiekvienam patvirtintam tipui suteikiamas patvirtinimo numeris. Pirmaisiais dviem skaitmenimis (šiuo metu pradinę taisyklę nurodo 00) nurodoma pakeitimų, į kuriuos įtraukti patvirtinant tipą padaryti naujausi ir svarbiausi taisyklės techniniai pakeitimai, serija. Ta pati susitariančioji šalis negali to paties numerio suteikti kitam transporto priemonės tipui.
         4.3.   Pranešimas apie transporto priemonės tipo patvirtinimą, patvirtinto tipo išplėtimą arba tipo nepatvirtinimą pagal šią taisyklę perduodamas šią taisyklę taikančioms susitariančiosioms šalims naudojant šios taisyklės 1 priede pateikto pavyzdžio formą.
         4.4.   Prie kiekvienos transporto priemonės, atitinkančios pagal šią taisyklę patvirtintą transporto priemonių tipą, aiškiai matomoje ir lengvai prieinamoje vietoje, nurodytoje patvirtinimo formoje, pritvirtinamas tarptautinis patvirtinimo ženklas, kurį sudaro:
         
                     4.4.1.
                  
                  
                     apskritimas, kuriame įrašyta raidė E ir tipą patvirtinusios šalies skiriamasis numeris (2);
                  
               
                     4.4.2.
                  
                  
                     į dešinę nuo 4.4.1 punkte nurodyto apskritimo – šios taisyklės numeris, toliau raidė R, brūkšnelis ir patvirtinimo numeris.
                  
               4.5.   Jeigu transporto priemonė šalyje, patvirtinusioje tipą pagal šią taisyklę, atitinka transporto priemonių tipą, patvirtintą pagal vieną ar kelias kitas prie Susitarimo pridėtas taisykles, 4.4.1 punkte nurodyto ženklo kartoti nereikia; tokiu atveju taisyklės bei patvirtinimo numeriai ir visų taisyklių, pagal kurias patvirtinimas suteiktas šalyje, patvirtinusioje tipą pagal šią taisyklę, papildomi ženklai pateikiami stulpeliais 4.4.1 punkte nurodyto ženklo dešinėje.
         4.6.   Patvirtinimo ženklas turi būti aiškiai įskaitomas ir nenutrinamas.
         4.7.   Patvirtinimo ženklas pateikiamas greta arba ant gamintojo pritvirtintos transporto priemonės duomenų plokštelės.
         4.8.   Šios taisyklės 2 priede pateikiama patvirtinimo ženklų išdėstymo pavyzdžių.
         5.   SPECIFIKACIJOS IR BANDYMAI
         5.1.   Bendroji informacija
         5.1.1.   Visos M1 kategorijos transporto priemonės, kurių masė ne didesnė kaip 3 500 kg, ir N1 kategorijos transporto priemonės, ant kurių visų ašių (abiem atvejais) sumontuotos viengubos padangos ir kuriose įrengta 2.7 punkte pateiktą apibrėžtį atitinkanti padangų oro slėgio stebėjimo sistema, turi atitikti šios taisyklės 5.1.2–5.5.5 punktų eksploatacinius reikalavimus esant įvairioms susitariančiųjų šalių teritorijoje pasitaikančioms kelio ir aplinkos sąlygoms.
         5.1.2.   Magnetiniai arba elektriniai laukai neturi pabloginti transporto priemonėje sumontuotos padangų oro slėgio stebėjimo sistemos efektyvumo. Tam įrodyti įvertinama, ar laikomasi techninių reikalavimų ir Taisyklės Nr. 10 pereinamojo laikotarpio nuostatų taikant:
         
                     a)
                  
                  
                     03 serijos pakeitimus transporto priemonėms be prijungimo sistemos įkraunamajai energijos kaupimo sistemai (traukos baterijoms) įkrauti;
                  
               
                     b)
                  
                  
                     04 serijos pakeitimus transporto priemonėms su prijungimo sistema įkraunamajai energijos kaupimo sistemai (traukos baterijoms) įkrauti.
                  
               5.1.3.   Sistema turi veikti, kai greitis yra nuo 40 km/h ar mažesnis iki didžiausio projektinio transporto priemonės greičio.
         5.1.4.   Transporto priemonė turi išlaikyti (pradūrimo, difuzijos ir trikties) bandymus, nurodytus 3 priede.
         5.2.   Su incidentu susijusio padangų slėgio sumažėjimo aptikimas
         5.2.1.   TPMS turi įžiebti 5.5 punkte aprašytą įspėjamąjį signalą ne vėliau kaip per dešimt minučių suminio važiavimo laiko po to, kai eksploatacinis darbinis slėgis vienoje iš transporto priemonės padangų sumažėjo 20 % arba pasiekė mažiausią 150 kPa slėgį (imama didesnioji iš verčių).
         5.3.   Daug žemesnio už rekomenduojamąjį optimaliam veikimui, įskaitant kuro sąnaudas ir saugą, padangų slėgio aptikimas
         5.3.1.   TPMS turi įžiebti 5.5 punkte aprašytą įspėjamąjį signalą ne vėliau kaip per 60 minučių suminio važiavimo laiko po to, kai eksploatacinis darbinis slėgis vienoje iš transporto priemonės padangų (iki ne mažiau kaip keturių padangų) sumažėjo 20 % arba pasiekė mažiausią 150 kPa slėgį (imama didesnioji iš verčių).
         5.4.   Trikties nustatymas
         5.4.1.   TPMS turi įžiebti 5.5 punkte aprašytą įspėjamąjį signalą ne vėliau kaip per 10 minučių po to, kai įvyksta triktis, turinti poveikį transporto priemonės padangų oro slėgio stebėjimo sistemos valdymo arba atsako signalo sukūrimui ar perdavimui.
         5.5.   Įspėjimo rodymas
         5.5.1.   Įspėjimas turi būti parodomas optiniu įspėjamuoju signalu, atitinkančiu Taisyklę Nr. 121.
         5.5.2.   Įspėjamasis signalas turi būti aktyvuojamas, kai uždegimo (paleidimo) jungiklis yra padėtyje „įjungta“ („veikia“) (lempų patikrinimas). Šis reikalavimas netaikomas bendrojoje erdvėje matomiems šviesos signalizatoriams.
         5.5.3.   Įspėjamasis signalas turi būti matomas net ir dienos metu; vairuotojas, sėdėdamas savo vietoje, turi turėti galimybę lengvai patikrinti, ar signalas tinkamai veikia.
         5.5.4.   Triktis gali būti parodoma tuo pačiu įspėjamuoju signalu, kuris naudojamas nepakankamam pripūtimui parodyti. Jei 5.5.1 punkte aprašytas įspėjamasis signalas naudojamas ir nepakankamam pripūtimui, ir TPMS trikčiai parodyti, turi būti laikomasi šių reikalavimų: uždegimo (paleidimo) jungikliui esant padėtyje „įjungta“ („veikia“) turi mirksėti sistemos triktį rodantis įspėjamasis signalas. Netrukus įspėjamasis signalas turi nustoti mirksėti ir likti įsižiebęs, kol triktis nepašalinama ir kol uždegimo (paleidimo) jungiklis yra padėtyje „įjungta“ („veikia“). Mirksėjimo ir įsižiebimo seka turi kartotis kaskart uždegimo (paleidimo) jungikliui esant padėtyje „įjungta“ („veikia“), kol triktis bus pašalinta.
         5.5.5.   Mirksinčio 5.5.1 punkte aprašyto įspėjimo šviesos signalizatoriaus režimas gali būti naudojamas pateikti informaciją apie padangų oro slėgio stebėjimo sistemos grįžties, atliekamos pagal transporto priemonės naudotojo vadovą, būseną.
         6.   PAPILDOMA INFORMACIJA
         6.1.   Transporto priemonės naudotojo vadove turi būti pateikta bent toliau nurodyta informacija:
         
                     6.1.1.
                  
                  
                     formuluotė, kad transporto priemonėje įrengta tokia sistema (ir informacija, kaip ją nustatyti iš naujo, jei įrengtoje sistemoje yra tokia funkcija);
                  
               
                     6.1.2.
                  
                  
                     5.5.1 punkte aprašyto šviesos signalizatoriaus simbolio atvaizdas (ir trikties šviesos signalizatoriaus simbolio atvaizdas, jei šiai funkcijai skirtas specialus šviesos signalizatorius);
                  
               
                     6.1.3.
                  
                  
                     papildoma informacija apie žemo padangų slėgio įspėjimo šviesos signalizatoriaus įsižiebimo svarbą ir taisomųjų veiksmų, kurių reikia imtis tam įvykus, aprašas.
                  
               6.2.   Jei su transporto priemone naudotojo vadovas nepateikiamas, 6.1 punkte reikalaujama informacija turi būti pateikta matomoje transporto priemonės vietoje.
         7.   TRANSPORTO PRIEMONĖS TIPO PATVIRTINIMO PAKEITIMAS IR PATVIRTINTO TIPO IŠPLĖTIMAS
         7.1.   Apie kiekvieną transporto priemonės tipo pakeitimą, kaip nustatyta šios taisyklės 2.2 punkte, pranešama transporto priemonės tipą patvirtinusiai tipo patvirtinimo institucijai. Tuomet tipo patvirtinimo institucija gali:
         
                     7.1.1.
                  
                  
                     manyti, kad pakeitimai neturi neigiamo poveikio patvirtinimo suteikimo sąlygoms, ir suteikti patvirtinto tipo išplėtimą;
                  
               
                     7.1.2.
                  
                  
                     nuspręsti, kad atlikti pakeitimai turi įtakos patvirtinimo suteikimo sąlygoms ir todėl prieš suteikiant patvirtinto tipo išplėtimą būtina atlikti tolesnius bandymus ar papildomus patikrinimus.
                  
               7.2.   Apie tipo patvirtinimą arba nepatvirtinimą, nurodant pakeitimus, šią taisyklę taikančioms Susitarimo šalims pranešama 4.3 punkte aprašyta tvarka.
         7.3.   Apie patvirtinto tipo išplėtimą tipo patvirtinimo institucija praneša kitoms susitariančiosioms šalims naudodama šios taisyklės 1 priede pateiktą pranešimo formą. Kiekvienam patvirtinto tipo išplėtimui suteikiamas serijos numeris, vadinamas išplėtimo numeriu.
         8.   GAMYBOS ATITIKTIS
         8.1.   Gamybos atitikties kontrolės procedūros turi atitikti nustatytąsias Susitarimo 2 priedėlyje (E/ECE/324-E/ECE/TRANS/505/Rev.2) ir jas taikant galioja toliau nurodyti reikalavimai.
         8.2.   Patvirtinimą suteikusi tipo patvirtinimo institucija gali kiekviename gamybos padalinyje patikrinti gamybos atitiktį. Paprastai šios patikros atliekamos kas dveji metai.
         9.   SANKCIJOS UŽ GAMYBOS NEATITIKTĮ
         9.1.   Pagal šią taisyklę suteiktas transporto priemonės tipo patvirtinimas gali būti panaikintas, jeigu nesilaikoma 8 dalyje nustatytų reikalavimų.
         9.2.   Jeigu šią taisyklę taikanti Susitarimo šalis panaikina savo anksčiau suteiktą patvirtinimą, ji apie tai kitoms šią taisyklę taikančioms susitariančiosioms šalims nedelsdama praneša nusiųsdama patvirtinimo formos kopiją, kurios apačioje didžiosiomis raidėmis įrašoma „PATVIRTINIMAS PANAIKINTAS“, kopija pasirašoma ir įrašoma data.
         10.   VISIŠKAS GAMYBOS NUTRAUKIMAS
         Visiškai nutraukęs pagal šią taisyklę patvirtinto tipo transporto priemonių gamybą, patvirtinimo sertifikato turėtojas apie tai informuoja tipą patvirtinusią instituciją. Tokį pranešimą gavusi institucija apie tai praneša kitoms šią taisyklę taikančioms susitariančiosioms šalims, nusiųsdama patvirtinimo formos kopiją, kurios gale didžiosiomis raidėmis įrašomas įrašas „GAMYBA NUTRAUKTA“, kopija pasirašoma ir joje įrašoma data.
         11.   UŽ PATVIRTINIMO BANDYMUS ATSAKINGŲ TECHNINIŲ TARNYBŲ IR TIPO PATVIRTINIMO INSTITUCIJŲ PAVADINIMAI BEI ADRESAI
         Šią taisyklę taikančios susitariančiosios šalys Jungtinių Tautų sekretoriatui praneša už patvirtinimo bandymus atsakingų techninių tarnybų ir tipo patvirtinimo institucijų, kurios tvirtina tipą ir kurioms turi būti siunčiami pranešimai apie kitose šalyse patvirtintą tipą, patvirtinto tipo išplėtimą, tipo nepatvirtinimą ar patvirtinimo panaikinimą, pavadinimus ir adresus.
         
            (1)  Kaip apibrėžta Suvestinėje rezoliucijoje dėl transporto priemonių konstrukcijos (R.E.3.) (dokumentas ECE/TRANS/WP.29/78/Rev.6, 2 punktas – www.unece.org/trans/main/wp29/wp29wgs/wp29gen/wp29resolutions.html).
         
            (2)  1958 m. Susitarimo šalių skiriamieji numeriai nurodyti Suvestinės rezoliucijos dėl transporto priemonių konstrukcijos (R.E.3) 3 priede, dokumentas ECE/TRANS/WP.29/78/Rev.6, 3 priedas, www.unece.org/trans/main/wp29/wp29wgs/wp29gen/wp29resolutions.html.
      
      
         
            1 PRIEDAS
            Tekstas paveikslėlio
            
               PRANEŠIMAS
               (didžiausias formatas: A4 (210 × 297 mm))
               (1)
               pateikė: Institucijos pavadinimas
               dėl transporto priemonės tipo (2): patvirtinimo
               patvirtinto tipo išplėtimo
               nepatvirtinimo
               patvirtinimo panaikinimo
               visiško gamybos nutraukimo
               atsižvelgiant į jos padangų oro slėgio stebėjimo sistemą pagal Taisyklę Nr. 141.
               Patvirtinimo Nr.: Išplėtimo Nr.:
               1. Transporto priemonės prekybinis pavadinimas arba prekės ženklas
               2. Transporto priemonės tipas (jei taikoma, galimi variantai):
               3. Gamintojo pavadinimas ir adresas:
               4. Gamintojo atstovo, jei toks yra, pavadinimas ir adresas:
               5. Transporto priemonė pateikta patvirtinti (data):
               6. Už patvirtinimo bandymus atsakinga techninė tarnyba:
               7. Bandymų ataskaitos data:
               8. Bandymų ataskaitos numeris:
               9. Trumpas transporto priemonės tipo aprašas:
               9.1. Transporto priemonės masė bandymo metu:
               Priekinės ašies:
               Galinės ašies:
               Iš viso:
               9.2. Standartinės įrangos ženklinimas ir rato dydis (-džiai):
               9.3. Trumpas padangų oro slėgio stebėjimo sistemos aprašas
               (1) Patvirtinimą suteikusios, tipo išplėtimą patvirtinusios, atsisakiusios suteikti patvirtinimą ir (arba) patvirtinimą panaikinusios šalies skiriamasis numeris (žr. taisyklėje pateiktas patvirtinimo nuostatas).
               (2) Išbraukti, kas netaikoma.
            
            Tekstas paveikslėlio
            
               10. Bandymų rezultatai:
               Išmatuotas
               laikas iki įspėjimo
               (mm:ss)
               „Pradūrimo bandymas“
               „Difuzijos bandymas“
               „Trikties bandymas“
               11. Patvirtinimo ženklo vieta
               12. Išplėtimo priežastis (-ys) (jei taikoma):
               13. Tipas patvirtintas / tipas nepatvirtintas / patvirtintas tipas išplėstas / patvirtinimas panaikintas (2)
               14. Vieta:
               15. Data:
               16. Parašas:
               17. Patvirtinimą suteikusiai tipo patvirtinimo institucijai pateiktų dokumentų sąrašas pridedamas prie šio pranešimo ir gali būti gautas paprašius.
            
         
      
      
         
            2 PRIEDAS
            
               PATVIRTINIMO ŽENKLŲ IŠDĖSTYMAS
            
            (Žr. šios taisyklės 4.4 punktą)
            
               
            Pavaizduotas prie transporto priemonės pritvirtintas patvirtinimo ženklas rodo, kad konkretus transporto priemonės tipas, atsižvelgiant į padangų oro slėgio stebėjimo sistemos įrangą, buvo patvirtintas Nyderlanduose (E 4) pagal Taisyklę Nr. 141, jo patvirtinimo numeris – 002439. Patvirtinimo numeris rodo, kad patvirtinimas buvo suteiktas pagal Taisyklės Nr. 141 pradinės redakcijos reikalavimus.
         
      
      
         
            3 PRIEDAS
            
               PADANGŲ ORO SLĖGIO STEBĖSENOS SISTEMŲ (TPMS) BANDYMAI
            
            1.   BANDYMO SĄLYGOS
            1.1.   Aplinkos temperatūra
            Aplinkos temperatūra turi būti nuo 0 °C iki 40 °C.
            1.2.   Bandomoji kelio danga
            Kelio paviršius turi užtikrinti gerą sukibtį. Bandymo metu kelio paviršius turi būti sausas.
            1.3.   Bandymai atliekami aplinkoje, kurioje nėra radijo bangų trikdžių
            1.4.   Transporto priemonės sąlygos
            1.4.1.   Bandomoji masė
            Transporto priemonė gali būti bandoma bet kokios apkrovos sąlygomis, masę paskirsčius tarp ašių pagal transporto priemonės gamintojo rekomendacijas ir neviršijant kiekvienos ašies didžiausios leidžiamos masės.
            Tačiau tuo atveju, jeigu nėra galimybės nustatyti sistemos ar nustatyti jos į grįžties būseną, naudojama nepakrauta transporto priemonė. Be vairuotojo ant priekinės sėdynės gali sėdėti dar vienas asmuo, atsakingas už bandymų rezultatų registravimą. Apkrovos būsena bandymo metu negali būti keičiama.
            1.4.2.   Transporto priemonės greitis
            TPMS turi būti sukalibruota ir išbandyta:
            
                        a)
                     
                     
                        atliekant pradūrimo bandymą šios taisyklės 5.2 punkto reikalavimams patikrinti: važiuojant nuo 40 km/h iki 120 km/h arba didžiausiu projektiniu transporto priemonės greičiu, jei jis mažesnis kaip 120 km/h, ir
                     
                  
                        b)
                     
                     
                        atliekant difuzijos bandymą šios taisyklės 5.3 punkto reikalavimams patikrinti ir trikties bandymą šios taisyklės 5.4 punkto reikalavimams patikrinti: važiuojant nuo 40 km/h iki 100 km/h greičiu.
                     
                  Bandymo metu turi būti važiuojama visais greičiais iš greičių intervalo.
            Jei transporto priemonėse įrengta pastovaus greičio palaikymo sistema, ji bandymo metu neturi būti įjungta.
            1.4.3.   Ratlankio padėtis
            Transporto priemonės ratlankiai gali būti bet kurioje rato padėtyje, laikantis visų susijusių transporto priemonės gamintojo instrukcijų ar apribojimų.
            1.4.4.   Stovėjimo vieta
            Stovinčios transporto priemonės padangos turi būti apsaugotos nuo tiesioginės saulės šviesos. Stovėjimo vieta turi būti apsaugota nuo vėjo, kuris galėtų iškreipti rezultatus.
            1.4.5.   Stabdžių pedalo spaudimas
            Į važiavimo laiką neturi būti įskaičiuotas stabdžių pedalo spaudimo laikas transporto priemonei važiuojant.
            1.4.6.   Padangos
            Transporto priemonė turi būti bandoma padangas sumontavus ant jos pagal transporto priemonės gamintojo rekomendacijas. Tačiau per TPMS trikties bandymą gali būti naudojama atsarginė padanga.
            1.5.   Slėgio matavimo įrangos tikslumas
            Šiame priede aprašytiems bandymams naudojamos slėgio matavimo įrangos tikslumas turi būti ne mažesnis kaip +/– 3kPa.
            2.   BANDYMO PROCEDŪRA
            Bandymas turi būti atliekamas bandymo greičiu iš šio priedo 1.4.2 punkte nurodyto intervalo, bent po vieną kartą kiekvienam bandymo atvejui pagal šio priedo 2.6.1 punktą („pradūrimo bandymas“) ir po vieną kartą kiekvienam bandymo atvejui pagal šio priedo 2.6.2 punktą („difuzijos bandymas“).
            2.1.   Prieš pripučiant padangas transporto priemonė bent valandai paliekama pastovėti lauke aplinkos temperatūroje, variklį uždengus nuo tiesioginės saulės šviesos ir užuovėjoje arba apsaugojus nuo kitokio šildomojo ar šaldomojo poveikio. Atsižvelgiant į transporto priemonės gamintojo rekomendaciją dėl greičio ir apkrovos sąlygų bei padangos padėčių, transporto priemonės padangos pripučiamos taip, kad šaltų padangų pripūtimo slėgis atitiktų transporto priemonės gamintojo rekomenduojamą (Prec) slėgį. Visi slėgio matavimai turi būti atliekami naudojant tą pačią bandymo įrangą.
            2.2.   Transporto priemonei stovint ir uždegimo blokavimo sistemai esant padėtyje „užblokuota“ arba „išjungta“, uždegimo blokavimo sistema aktyvuojama perjungiant į padėtį „įjungta“ arba „veikia“. Padangų oro slėgio stebėsenos sistema turi atlikti žemo padangų slėgio šviesos signalizatoriaus veikimo patikrinimą, kaip nurodyta šios taisyklės 5.5.2 punkte. Pastarasis reikalavimas negalioja bendrojoje erdvėje matomiems šviesos signalizatoriams.
            2.3.   Jeigu taikoma, padangų oro slėgio stebėjimo sistema nustatoma pagal transporto priemonės gamintojo rekomendacijas arba nustatoma į grįžties būseną pagal šias rekomendacijas.
            2.4.   Mokomasis etapas
            2.4.1.   Transporto priemone ne trumpiau kaip 20 minučių važiuojama greičiu iš šio priedo 1.4.2 punkte nurodyto greičių intervalo ir vidutiniu 80 km/h (± 10 km/h) greičiu. Mokomuoju etapu leidžiama nesilaikyti greičių intervalo ne ilgiau kaip suminę 2 minučių trukmę.
            2.4.2.   Techninės tarnybos nuožiūra, kai važiavimo bandymas atliekamas treke (apskritame ar ovalo formos), kuriame sukama tik į vieną pusę, 2.4.1 punkte nurodytas važiavimo bandymas turi būti po lygiai padalytas (+/– 2 minutes) į važiavimus abiem kryptimis.
            2.4.3.   Per 5 minutes po mokomojo etapo pabaigos išmatuojamas įšilusios padangos (-ų), iš kurios (-ių) bus išleistas oras, oro slėgis. Įšilusios padangos slėgis imamas kaip vertė Pwarm. Ši vertė naudojama paskesnėse operacijose.
            2.5.   Oro išleidimo etapas
            2.5.1.   Pradūrimo bandymo, skirto šios taisyklės 5.2 punkto reikalavimams patikrinti, procedūra
            Per 5 minutes po įšilusių padangų oro slėgio matavimo, kaip aprašyta 2.4.3 punkte, iš vienos transporto priemonės padangos išleidžiama tiek oro, kad Pwarm sumažėtų 20 % arba būtų mažiausios 150 kPa vertės (imama didesnioji vertė); šis slėgis yra Ptest. Po 2–5 minutes trunkančio stabilizavimo laikotarpio Ptest turi būti patikrintas ir prireikus pakoreguotas.
            2.5.2.   Difuzijos bandymo, skirto šios taisyklės 5.3 punkto reikalavimams patikrinti, procedūra
            Per 5 minutes po įšilusios padangos oro slėgio matavimo, kaip aprašyta 2.4.3 punkte, iš visų keturių transporto priemonės padangų išleidžiama tiek oro, kad Pwarm sumažėtų 20 % ir dar papildomus 7 kPa; šis slėgis yra Ptest. Po 2–5 minutes trunkančio stabilizavimo laikotarpio Ptest turi būti patikrintas ir prireikus pakoreguotas.
            2.6.   Žemo padangų oro slėgio aptikimo etapas
            2.6.1.   Pradūrimo bandymo, skirto šios taisyklės 5.2 punkto reikalavimams patikrinti, procedūra
            2.6.1.1.   Transporto priemone važiuojama bet kurioje bandymų trasos dalyje (nebūtinai ištisai). Suminė važiavimo laiko trukmė turi būti mažesnioji iš šių verčių: 10 minučių arba laikas iki įsižiebiant žemo padangų slėgio šviesos signalizatoriui.
            2.6.2.   Difuzijos bandymo, skirto šios taisyklės 5.3 punkto reikalavimams patikrinti, procedūra
            2.6.2.1.   Transporto priemone važiuojama bet kurioje bandymų trasos dalyje. Praėjus ne mažiau kaip 20 minučių ir ne daugiau kaip 40 minučių transporto priemonė visiškai sustabdoma išjungiant variklį ir ištraukiant uždegimo raktelį ne trumpesniam kaip 1 minutės ir ne ilgesniam kaip 3 minučių laikotarpiui. Bandymas tęsiamas toliau. Suminė važiavimo laiko trukmė turi būti mažesnioji iš šių verčių: 60 minučių suminės važiavimo trukmės 1.4.2 punkte nurodytomis sąlygomis arba laikas iki įsižiebiant žemo padangų slėgio šviesos signalizatoriui.
            2.6.3.   Jei žemo padangų slėgio šviesos signalizatorius neįsižiebia, bandymas nutraukiamas.
            2.7.   Jei žemo padangų slėgio šviesos signalizatorius įsižiebia per 2.6 punkte aprašytą procedūrą, uždegimo blokavimo sistema deaktyvuojama perjungiant į padėtį „išjungta“ arba „užblokuota“. Praėjus 5 minutėms transporto priemonės uždegimo blokavimo sistema vėl aktyvuojama perjungiant į padėtį „įjungta“ („veikia“). Šviesos signalizatorius turi įsižiebti ir likti degti tol, kol uždegimo blokavimo sistema bus padėtyje „įjungta“ („veikia“).
            2.8.   Visos transporto priemonės padangos pripučiamos iki gamintojo rekomenduojamo šaltų padangų pripūtimo slėgio. Sistema nustatoma į grįžties būseną pagal transporto priemonės gamintojo instrukcijas. Nustatoma, ar šviesos signalizatorius užgeso. Jei reikia, transporto priemone pavažiuojama, kol šviesos signalizatorius užges. Jeigu jis neužgęsta, bandymas nutraukiamas.
            2.9.   Oro išleidimo etapo pakartojimas
            Bandymas gali būti pakartojamas su ta pačia arba skirtinga apkrova, taikant atitinkamas 2.1–2.8 punktų bandymo procedūras, išleidus orą iš atitinkamos (-ų) transporto priemonės padangos (-ų) pagal šios taisyklės 5.2 arba 5.3 punkto nuostatas (atsižvelgiant į tai, kurios iš jų tinka).
            3.   TPMS TRIKTIES NUSTATYMAS
            3.1.   Imituojama TPMS triktis, pvz., atjungiant kurio nors TPMS komponento maitinimo šaltinį, atjungiant kurią nors elektrinę jungtį tarp TPMS komponentų arba sumontuojant transporto priemonėje su TPMS nesuderinamą padangą ar ratą. Imituojant TPMS triktį neturi būti atjungiamos šviesos signalizatorių elektrinės jungtys.
            3.2.   Transporto priemone iki 10 minučių suminės trukmės važiuojama bet kurioje bandymų trasos dalyje (nebūtinai ištisai).
            3.3.   Visa suminė važiavimo trukmė pagal 3.2 punktą turi būti mažesnioji iš šių verčių: 10 minučių arba laikas iki įsižiebiant TPMS trikties šviesos signalizatoriui.
            3.4.   Jei TPMS trikties rodytuvas neįsižiebia pagal šios taisyklės 5.4 punkto reikalavimus, bandymas nutraukiamas.
            3.5.   Jeigu TPMS trikties rodytuvas dega arba įsižiebia per 3.1–3.3 punktuose aprašytą procedūrą, uždegimo blokavimo sistema deaktyvuojama perjungiant į padėtį „išjungta“ arba „užblokuota“. Praėjus 5 minutėms transporto priemonės uždegimo blokavimo sistema vėl aktyvuojama perjungiant į padėtį „įjungta“ („veikia“). TPMS trikties rodytuvas turi vėl įsižiebti signalizuodamas triktį ir likti degti tol, kol uždegimo blokavimo sistema bus padėtyje „įjungta“ („veikia“).
            3.6.   TPMS grąžinama į įprasto veikimo būseną. Jei reikia, transporto priemone pavažiuojama, kol įspėjamasis signalas užges. Jeigu įspėjamoji lemputė neužgęsta, bandymas nutraukiamas.
            3.7.   Bandymas gali būti kartojamas pagal 3.1–3.6 punktuose aprašytą procedūrą, kaskart imituojant tik po vieną triktį.